වෙට්ටුවාන් කෝවිල

වෙට්ටුවාන් කෝවිල යනුවෙන් හැඳින්වෙන්නේ දක්ෂිණ භාරතීය ප්‍රාන්තයක් වන තමිල් නාඩුවේ තූත්තුකුඩි දිස්ත්‍රික්කයේ කළුගුමලෛ නම් පංචායත් නගරයේ පිහිටි ශිව දෙවියන්ට කැපකළ දේවාලයකි. පාණ්ඩ්‍ය ගෘහනිර්මාණ ශිල්පය අනුව යමින් ගලෙහි කනින ලද මෙම නිමනොකළ දේවාලය ක්‍රි.ව. 8වන සියවසේ මුල්කාලීන පාණ්ඩ්‍ය යුගයට අයත් යැයි සැලකේ. කළුගුමලෛ කඳුගැටයේ වෙනත් ප්‍රදේශවල 8වන සියවසට අයත් කළුගුමලෛ ජෛන විහාර සහ කලුගසාලමූර්ති දේවාලය නම් වූ මුරුගන් දේවාලය දැකගත හැක. මෙම ගලෙහි කැන නිර්මාණය කරන ලද දේවාලය එහි ගෘහනිර්මාණ ශිල්පය සහ ඉදිකිරීම් ක්‍රමවේදය නිසා සුවිශේෂී වේ. මුල්කාලීන පාණ්ඩ්‍ය පාලකයන් විසින් විවිධ ලෙන් සහ ශිලා දේවාල ඉදිකිරීමට සහාය ලබාදුන්නද, පිහිටි ගලෙහිම ත්‍රිමාන ස්වරූපයෙන් නිර්මාණය කරන ලද පාණ්ඩ්‍ය යුගයට අයත් යැයි හඳුනාගැනුණු ස්ථිර සාධක සහිත එකම දේවාලය වන්නේ මෙයයි. ආරක්ෂිත ස්මාරකයක් ලෙස මෙම දේවාලයේ නඩත්තු කටයුතු සහ පරිපාලනය සිදුකරනු ලබන්නේ තමිල් නාඩු රජයේ පුරාවිද්‍යා දෙපාර්තමේන්තුව මඟිනි. ආශ්‍රේයයන්